**NASTAVNO-NAUČNO VEĆE**

**FILOZOFSKI FAKULTET U BEOGRADU**

Nastavno-naučno veće Filozofskog fakulteta Univerziteta u Beogradu na redovnoj sednici, održanoj 25.06.2021. godine izabralo nas je u stručnu komisiju za utvrđivanje uslova za sticanje zvanja ISTRAŽIVAČ SARADNIK za Vanju Subotić, dosadašnjeg istraživača-pripravnika na Institutu za filozofiju i studentkinju doktorskih studija na Odeljenju za filozofiju, Filozofskog fakulteta, Univerziteta u Beogradu.

Na osnovu uvida u podnetu dokumentaciju i naučni rad kandidatkinje, Komisija podnosi sledeći

## I Z V E Š T A J

**Biografija kandidatkinje**

Vanja Subotić je rođena 12.09.1994. godine u Beogradu, gde je završila Filološku gimnaziju, smer živi jezici–francuski jezik, kao nosilac Vukove diplome. Osnovne studije filozofije na Filozofskom fakultetu Univerziteta u Beogradu je završila 13.07.2017. godine, kao student generacije na Odeljenju za filozofiju sa prosečnom ocenom 9,91 i ocenom 10 na diplomskom radu pod nazivom *Ričard Montegju o da-klauzi*. Master studije filozofije je završila 26.09.2018. godine, na istom fakultetu, sa prosečnom ocenom 10 i ocenom 10 na master radu pod nazivom *Procesiranje prirodnog jezika i jezička kompetencija iz perspektive novog konekcionizma*. Master studije na programu Računarstvo u društvenim naukama, pri Centru za multidisciplinarne studije Univerziteta u Beogradu, završila je 26.01.2021. sa prosečnom ocenom 9,86 i ocenom 10 na master radu pod nazivom *Primena multivarijacione analize u istraživanju ekspertskog viđenja referencijalnih intuicija*. Tokom osnovnih i master studija bila je stipendistkinja Fonda za mlade talente *Dositeja*, kao i dobitnica sredstava iz fondacije Đoke Vlajkovića za naučno usavršavanje.

Doktorske studije filozofije je upisala u školskoj 2018/2019. godini na Filozofskom fakultetu Univerziteta u Beogradu, gde je do sada položila sve ispite predviđene programom sa ocenom 10. Subotićeva je odbranila 18.01.2021. godine predlog teme doktorske disertacije pod nazivom *Jezička kompetencija i novi empirizam u filozofiji i nauci*, a za mentora je određena dr Miljana Milojević, vanredna profesorka. U zvanje istraživača-pripravnika izabrana je na redovnoj sednici Nastavno-naučnog veća 28.03.2019. godine, a angažovana je na Instituta za filozofiju u okviru projekta *Dinamički sistemi u prirodi i društvu: filozofski i empirijski aspekti* (ev. broj 179041), finansiranom od strane Ministarstva prosvete, nauke i tehnološkog razvoja Republike Srbije.

U periodu od prethodnog izbora u zvanje, Subotićeva učestvuje na nizu konferencija u zemlji, regionu i inostranstvu. U 2019. godini je izlagala na konferencijama u Dubrovniku (*Formal Methods in Science and Philosphy III*), Lođu (*Philosophy of Language and Linguistics*), Urbinu (*4th SILFS Postgraduate Conference in Philosophy of Science*), Zaječaru (*Međunarodna škola Felix Romuliana*), Splitu (*Šesti regionalni simpozij studenata društvenih i humanističkih znanosti*) i Banjaluci (*Ljudska priroda u društveno-humanističkim naukama danas*). U 2020. godini je, pak, izlagala na onlajn radionici u organizaciji *European Early Career Philosophers*, koja je trebalo da se održi u Tartuu, i na onlajn konferenciji *Banjalučki novembarski dani* (u saradnji sa A. Berber). Takođe, u 2020. godini su joj apstrakti prošli recenziju za dve konferencije, *Speaking Bodies* u Klužu i konferencija u organizaciji *East European Network for Philosophy of Science*, koje su usled pandemije *COVID*-19 pomerene za 2021. godinu.

Vanja Subotić je takođe učestvovala u izvođenju nastave na predmetima *Filozofija duha* za studente četvrte godine filozofije (zimski semestar 2019. i 2020. godine), i *Uvod u filozofiju* za studente prve godine psihologije, pedagogije i andragogije (zimski semestar 2020. godine). Član je *Društva mladih istraživača za istoriju, sociologiju i filozofiju nauke i tehnologije – Almagest.*

**Bibliografija i analiza odabranih naučnih rezultata**

Imali smo uvid u sledeće naučne radove:

* Milojević, M., **Subotić, V.** (2020). Eksplorativni status postkonekcionističkih modela. *Theoria*, *Beograd* 63 (2): 135–164. (kategorija **M24**)
* Sikimić, V., Nikitović, T., Vasić, M., **Subotić, V.** (2020). Do Political Attitudes Matter for Epistemic Decisions of Scientists? *Review of Philosophy and Psychology*, <https://link.springer.com/article/10.1007%2Fs13164-020-00504-7> (kategorija **M23**)
* Subotić, V. (2020). Experimental Turn in Ordinary Language Philosophy or How I Learned to Stop Worrying and Love Empirical Testing of Intuitions. *Tematski zbornik radova sa međunarodnog skupa Nauka i savremeni univerzitet* 9: *Novi pravci istraživanja u društvenim u humanističkim naukama* (str. 217–226). Niš: Izdavački centar Filozofskog fakulteta Univerziteta u Nišu. (kategorija **M63**)
* Subotić, V. (2020). Kosmologija i prirodni zakoni: Kant o nužnosti i ekstrapolaciji prirodnih zakona. *Zbornik izlaganja sa 19. Međunarodne filozofske škole Felix Romuliana* (str. 176–182). Zaječar: CEKIT. (**M63**)

Osvrnućemo se na prve dve publikacije kategorija, redom, M24 i M23:

**1.** U koautorskom radu sa M. Milojević, Subotićeva nastoji da pruži *novi pogled* na konekcionističke modele kroz konceptualizaciju dvadesetovekovne istorije konekcionizma. Milojevićeva i Subotićeva analiziraju argumente protivnika konekcionizma, identifikujući pritom zajedničku pretpostavku takvih kritika u prihvatanju homunkularnog funkcionalizma kao jedinog legitimnog objašnjenja u kognitivnoj nauci. Autorke potom predlažu odbacivanje pomenute pretpostavke i *usvajanje alternativne metodologije* – eksplorativno-mehanicističke strategije za objašnjenje napretka konekcionističkih modela – zahvaljujući kojoj se *uspešno mogu izbeći sve dosadašnje kritike*. Izložena argumentacija je ubedljiva i vodi do značajnih zaključaka koji se tiču uloge konekcionističkih modela u objašnjavanju različitih kognitivnih sposobnosti.

**2**. U koautorskom radu sa V. Sikimić, T. Nikitović, i M. Vasićem, Subotićeva se upustila u empirijsko istraživanje *epistemičke tolerancije* i *autoritativnosti* na uzorku od 655 naučnika različitih polja bavljenja. Autorima je cilj da ispitaju da li su takvi epistemički stavovi naučnika u vezi sa njihovim *socio-političkim uverenjima*. Glavni doprinos rada je konstruisanje *potpuno novih skala* za merenje pomenutih epistemičkih stavova, kao i za skepticizam prema naučnom metodu. Statističkom analizom podataka autori dolaze do vrlo zanimljivih i kontraintuitivnih rezultata da socio-politička uverenja *ne utiču* na bilo koji način na epistemičke odluke naučnika, ali da skale pokazuju da se može primetiti *bitna razlika* između ljudi u društvenim i prirodnim naukama u pogledu nivoa epistemičke tolerancije odnosno skepticizma prema naučnom metodu. Rad se bavi izuzetno značajnom i kurentnom temom, a autori dolaze do originalnih uvida koji su dobro potkrepljeni literaturom i sprovedenim istraživanjem.

Na osnovu publikacija, očito je da interesovanja kandidatkinje spadaju u domen oblasti filozofije kognicije, filozofije nauke, filozofije jezika i eksperimentalne filozofije, odnosno primene statističke analize na probleme i teorije u zasebnim filozofskim disciplinama.

## Z A K LJ U Č A K

Na osnovu analize naučnih radova i ostale podnete dokumentacije, Komisija smatra da kandidatkinja Vanja Subotić ispunjava sve uslove predviđene *Zakonom o naučno-istraživačkoj delatnosti* za sticanje zvanja ISTRAŽIVAČ SARADNIK. Istraživački rad Vanje Subotić ukazuje na njenu sposobnost da se samostalno i timski bavi naučnim istraživanjem. Ona se na sistematičan i analitičan način uspešno bavi relevantnim i recentnim filozofskim temama u svojim radovima i aktivno učestvuje u međunarodnoj naučnoj razmeni. Komisija, zbog svega navedenog, sa zadovoljstvom predlaže Nastavno-naučnom veću Filozofskog fakulteta Univerziteta u Beogradu da se Vanja Subotić izabere u zvanje ISTRAŽIVAČ SARADNIK.

U Beogradu, 28. 06. 2021. godine **KOMISIJA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

dr Miljana Milojević,


vanredni profesor

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

dr Vojislav Božičković,

redovni profesor

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**



dr Vladan Devedžić,

redovni profesor

Fakultet organizacionih nauka, BU